Mosie van wantroue teen Sasolburg-burgemeesterLindiwe Shongwe, burgemeester van Sasolburg in die Vrystaat (Foto: @GardeeGodrich) Opposisiepartye in die Metsimaholo-munisipaliteit (Sasolburg) in die Vrystaat het ŉ mosie van wantroue ingedien teen burgemeester Lindiwe Shongwe. Mbahare Kekana, leier van die Forum 4 Service Delivery (F4SD) het Woensdag gesê hulle wil hê die uitslag van die mosie moet met ŉ geheime stemmery bepaal word. “Partylede het aangedui hulle sal die mosie ondersteun as die stemme anoniem kan bly,” het Kekana verduidelik. “Om seker te maak die mosie is suksesvol, moet ons nog met ander partye vergader om seker te maak hulle stem ook ten gunste van die mosie. Ons het die SAKP gewaarsku dat drie jaar te lank is om swak dienslewering te duld.” Die mosie, gedateer 21 Augustus, is deur raadslid Victor Nyembe van Metsimaholo Community Association (MCA) ingedien. Die opposisie dui sewe redes aan vir die mosie teen die burgemeester, onder meer dat die burgemeester geen beheer het oor haar burgemeesterskomitee nie en versuim om haar uitvoerende komitee aanspreeklik te hou. Die mosie is gesekondeer deur raadslid Dineo Nyaku van F4SD en raadslid Jack Malindi van die African Independent Congress. Die munisipaliteit in die noordelike Vrystaat word bestuur deur ŉ koalisie nadat nie een party ŉ meerderheid stemme kon inwin tydens die munisipale verkiesing op 3 Augustus 2016 nie. Die Demokratiese Alliansie het ŉ koalisie aangegaan met die MCA en Vryheidsfront Plus, met ondersteuning deur die Ekonomiese Vryheidsvegters (EFF) om die munisipaliteit te beheer. Sello Hlasa van MCA is aanvanklik as burgemeester aangewys, terwyl Arnoldi du Ploy en Linda Radebe van die DA onderskeidelik as speaker en sweep aangewys is. Die raad het egter versuim om ŉ begroting vir die 2017/18 finansiële jaar te aanvaar as gevolg van meningsverskille tussen die koalisielede en dit is in Julie 2017 ontbind. ŉ Nuwe raad is in November 2017 verkies, maar weereens kon nie een van die partye ŉ meerderheid verseker nie. Die ANC het beheer oorgeneem deur ŉ koalisie aan te gaan met die SAKP, die African Independent Congress, MCA en F4SD. Shongwe van die SAKP is as burgemeester aangewys.